Dmail gjør Gmail sikrere - Digi.no
Dmail gjør Gmail sikrere
Utvidelse lar deg slette sendte eposter.
Dmail lar deg stille inn hvor lenge en epost skal være lesbar. Bilde: Dmail
En ny utvidelse til Gmail i Chrome er gode nyheter for privatpersoner og bedrifter som ønsker å ha mer kontroll på epost-kommunikasjonen sin.
Løsningens store styrke er at den lar avsenderen tilbakekalle sendte eposter når som helst etter at de har blitt sendt ut.
Les også: Vil erstatte epost med lynmeldinger
Dmail er utviklet av samme team som en gang i tiden stod bak den profilerte bokmerking-tjenesten Delicious, og ideen de har kommet med er ikke helt ny. Muligheten til å tilbakekalle eposter er bygget inn i både Outlook og Gmail, men med begrensninger.
Fungerer for alle
Konseptet til Dmail er at utvidelsen bare trenger å være installert hos avsenderen, ikke mottakeren, og avsenderen kan selv spesifisere hvor lenge de utsendte epostene skal være lesbare. Selv om man velger å gjøre de lesbare permanent, kan de fortsatt tilbaketrekkes og ødelegges når som helst i etterkant.
Hvis mottakeren ikke har Dmail installert, blir de sendt videre til en separat visning for å lese eposter sendt med tjenesten. Har de også utvidelsen, blir lesingen bakt direkte inn i Gmail.
Epostene krypteres lokalt hos avsenderen, slik at bare avsenderen og mottakeren kan lese epostene.
Les mer: Amazon lover enklere og sikrere epost
Dmail skal utvides til flere plattformer etter hvert, skriver TechCrunch, det kommer senere i løpet av sommeren som en egen app til iOS og Android, for eksempel. Planen er også å utvide funksjonaliteten til å omfatte dokumenter, der man kan gi noen tilgang til en PDF-fil en gang, for så å trekke det tilbake.